Rozhodnutie Komisie
z 11. februára 2002,
ktorým sa mení a dopĺňa smernica 92/34/EHS s cieľom rozšírenia výnimky, pokiaľ ide o dovozné podmienky na množiteľský materiál ovocných rastlín a ovocné rastliny určené na produkciu ovocia z tretích krajín
(oznámené pod číslom dokumentu C(2002) 428)
(Text s významom pre EHP)
(2002/112/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/34/EHS z 28. apríla 1992 o obchodovaní s množiteľským materiálom ovocných rastlín a ovocnými rastlinami určenými na produkciu ovocia [1], naposledy zmenenú a doplnenú rozhodnutím Komisie 1999/30/ES [2], a najmä na jej článok 16 ods. 2 druhý pododsek,
keďže:
(1) Komisia musí podľa článku 16 ods. 1 smernice 92/34/EHS rozhodnúť, či množiteľský materiál ovocných rastlín a ovocné rastliny produkované v tretej krajine a poskytujúce rovnaké záruky, pokiaľ ide o povinnosti dodávateľa, totožnosť, vlastnosť, zdravotný stav rastlín, rastové prostredie, balenie, inšpekčné dojednania, označenie a uzatváranie, sú rovnocenné v každom spomenutom ohľade s množiteľským materiálom ovocných rastlín a ovocnými rastlinami produkovanými v spoločenstve a či sú v súlade s požiadavkami a podmienkami uvedenej smernice.
(2) Informácie o podmienkach uplatňovaných v tretích krajinách sú v súčasnosti prístupné, stále však nie dostatočne na to, aby umožnili Komisii prijať každé také rozhodnutie vo vzťahu ku každej tretej krajine na tejto úrovni.
(3) S cieľom zamedziť narušeniu obchodného systému, členským štátom, ktoré dovážajú množiteľský materiál ovocných rastlín a ovocné rastliny z tretích krajín, by malo byť povolené pokračovať v uplatňovaní podmienok rovnocenných s tými, ktoré sa uplatňujú na podobné produkty spoločenstva v súlade s článkom 16 ods. 2 smernice 92/34/EHS.
(4) Obdobie uplatňovania výnimky stanovenej v článku 16 ods. 2 prvom pododseku smernice 92/34/EHS, ktorá sa rozšírila do 31. decembra 2001 rozhodnutím 1999/30/ES, by sa malo naďalej príslušne predĺžiť.
(5) Opatrenia stanovené v tomto rozhodnutí sú v súlade so stanoviskom Stáleho výboru pre množiteľský materiál a rastliny ovocného rodu a druhu,
PRIJALA TOTO ROZHODNUTIE:
Článok 1
V prvom pododseku článku 16 ods. 2 smernice 92/34/EHS sa dátum "31. december 2001" nahrádza dátumom "31. december 2004".
Článok 2
Toto rozhodnutie je adresované členským štátom.
V Bruseli 11. februára 2002